ครม. เปิดแนวทางและมาตรการรณรงค์ประเพณีสงกรานต์ 2564 ภายใต้แนวคิด “สงกรานต์วิถีใหม่ สืบสานวัฒนธรรมไทย”
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี เห็นชอบแนวทางและมาตรการรณรงค์เพื่อสืบสานคุณค่าทางวัฒนธรรม เนื่องในประเพณีสงกรานต์ พุทธศักราช 2564 ภายใต้แนวคิด “สงกรานต์วิถีใหม่ สืบสานวัฒนธรรมไทย” เน้นวัฒนธรรม ประเพณี การท่องเที่ยวและสุขภาพ โดยจัดกิจกรรมเทศกาลสงกรานต์แบบฐานวิถีชีวิตใหม่ (New Normal) งดกิจกรรมที่มีการรวมกลุ่มคนจำนวนมากและมีการสัมผัสกันใกล้ชิด ทั้งนี้การดำเนินกิจกรรมสงกรานต์ต้องสอดคล้องกับแนวทางมาตรการเทศกาลสงกรานต์ 2564 ของ ศบค. ยึดตามมาตรการ DMHT (T:Tracking) ได้แก่ การจัดพิธีรดน้ำดำหัว หลีกเลี่ยงการจัดในที่คับแคบ หรือห้องปรับอากาศ จำกัดจำนวนผู้เข้าร่วมตามขนาดของสถานที่ เรียงแถวเข้ารดน้ำเว้นระยะห่างระหว่างบุคคลและสวมหน้ากากอนามัย การจัดงานสงกรานต์ จัดในพื้นที่โล่งแจ้ง จำกัดจำนวนผู้เข้าร่วมตามขนาดของสถานที่ 1 คน ต่อ 1 ตารางเมตร งดการจัดกิจกรรมที่มีการรวมกลุ่มคนจำนวนมาก งดการเล่นสาดน้ำ งดประแป้ง งดการเล่นปาร์ตี้โฟม หลีกเลี่ยงการจัดเลี้ยงและสังสรรค์ ในกลุ่มที่มาจากหลากหลายพื้นที่นอกจากนี้ ยังให้จังหวัดจัดกิจกรรมทางศาสนาและวัฒนธรรม พร้อมขอความร่วมมือประชาชนร่วมสืบสานคุณค่าสาระประเพณีสงกรานต์ เช่น การทำความสะอาดบ้านเรือน วัด สถานที่สาธารณะ ทำบุญตักบาตร ปฏิบัติธรรม ฟังเทศน์ สรงน้ำพระ ขอพรผู้สูงอายุ แต่งกายด้วยชุดสุภาพ ใช้ผ้าไทย ผ้าท้องถิ่น หรือชุดไทยย้อนยุค เข้าร่วมในกิจกรรมต่างๆ โดยให้หน่วยงานต่างๆ สนับสนุนศิลปินพื้นบ้านในการจัดกิจกรรม การละเล่นและการแสดงทางวัฒนธรรม ประเพณีท้องถิ่นโฆษกประจำสำนักนายกรัฐมนตรี ย้ำว่า แนวคิด “สงกรานต์วิถีใหม่ ” เพื่อสืบสานวัฒนธรรมประเพณีอันดีงามของไทย ควบคู่ไปกับการเฝ้าระวัง ป้องกัน ตามมาตรการเทศกาลสงกรานต์ 2564 ของศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) และคณะกรรมการโรคติดต่อจังหวัด/กทม. ดูแลทรัพย์สิน สุขอนามัยและความปลอดภัยของประชาชน รวมทั้งยังเป็นการเตรียมการเพื่อป้องกันอุบัติภัยต่างๆ ที่อาจจะเกิดขึ้น ซึ่งเป็นประเด็นที่รัฐบาลให้ความสำคัญอีกด้วย